盛化州挽些
作者：王柏
朝代：宋

paragraphs: 悼世習之緯繣兮，爭騖乎險阨。
藴異采而儃佪兮，已喧豗而吠怪。
孰視衣冠之故宇兮，腥羶菅蒯。
酣一盎之醯蚋兮，較得失乎晻曖。
公胡爲乎高搴兮，提一劍以北指。
恐脩名之不立兮，氣軒軒而有偉。
捫虱以談當世之務兮，江東莫比。
燼世讎於蔡焰兮，同雪國恥。
驅馳乎蠶叢魚鳬兮，上功萬里。
中原咫尺兮，莫歸寸疆。
素志剝落兮，怊惝恍而淒涼。
霾輪縶馬兮，猛思故鄉。
晚得一障兮，遥遥乎南荒。
時繽紛而易變兮，又何可以久留。
謫星墮境內兮，吾將奚求。
魂營營而上征兮，叩太儀之幽幽。
歛智囊而不售兮，遺恨千秋。
夙聞公名兮，意卓犖而不羈。
解后公之揮麈兮，心朗氣夷。
嘗叩公之所歷兮，動中事機。
將款密乎山扉兮，杳璜佩而莫追。
悲風起兮江村，白日下兮大墅。
表獨立兮雄碑，間一丘兮今古。